## Program Hrvatske garancijske agencije za poticanje gospodarskih aktivnosti na područjima od posebnog interesa Republike Hrvatske

### NN 10/1996 (6.2.1996.), Program Hrvatske garancijske agencije za poticanje gospodarskih aktivnosti na područjima od posebnog interesa Republike Hrvatske

# **VLADA REPUBLIKE HRVATSKE**

Na temelju članka 4. stavka 3. Zakona o Hrvatskoj garancijskoj
agenciji ("Narodne novine", broj 29/94 i 106/95.), Vlada Republike
Hrvatske je na sjednici održanoj 16. siječnja 1996. godine donijela

## **PROGRAM**

### **HRVATSKE GARANCIJSKE AGENCIJE ZA POTICANJE GOSPODARSKIH AKTIVNOSTI NA PODRUČJIMA OD POSEBNOG INTERESA REPUBLIKE HRVATSKE**

1. CILJ PROGRAMA

Cilj programa je podrška razvitku gospodarstva putem podsticanja poduzetništva
na novooslobođenim i drugim područjima od posebnog interesa
Republike Hrvatske, te unapređivanje poduzetničkih djelatnosti
stradalnika Domovinskog rata.

Područja na koja se odnosi ovaj Program su: područja obnove
i druga područja od posebnog interesa Republike Hrvatske utvrđena
pozitivnim propisima.

Unapređivanje poduzetničkih djelatnosti stradalnika Domovinskog
rata vrši se na području cijele Republike Hrvatske.

Mjere koje Hrvatska garancijska agencija poduzima u okviru ovog Programa
su:

a) davanje garancija (u daljnjem tekstu: garancije) za kredite koje
su banke/štedionice i druge pravne osobe-kreditori (u daljnjem tekstu:
kreditor) odobrile poduzetnicima, i

b) dodjeljivanje bespovratne financijske potpore (u daljnjem tekstu:
potpora) poduzetnicima za smanjenje troškova kredita odobrenih od strane
kreditora.

2. PRAVO NA ZAHTJEV

Pravo podnijeti zahtjev za davanje garancije i/ili dodjeljivanje potpore
imaju poduzetnici:

a) povratnici i drugi poduzetnici koji će obavljati djelatnost
na područjima koja se nalaze u okviru ovog Programa, a ranije su
se bavili poduzetništvom ili su početnici u poduzetništvu,

b) stradalnici Domovinskog rata.

Pod poduzetnicima se u smislu ovog Programa podrazumijevaju: mala trgovačka
društva prema odredbama Zakona o računovodstvu koja su 100% u privatnom
vlasništvu, trgovci-pojedinci, obrtnici, zadruge i zadrugari, individualni
poljodjelci i druge pravne i fizičke osobe koje samostalno i trajno
obavljaju odgovarajuću gospodarsku djelatnost sukladno važećim
propisima, a imaju sjedište, odnosno prebivalište u Republici Hrvatskoj.

Pod povratnicima na novooslobođena i druga područja od posebnog
interesa Republike Hrvatske se, u smislu ovog Programa, smatraju poduzetnici,
koji podnesu dokaz o takvom statusu.

Pod stradalnicima Domovinskog rata se u smislu ovog Programa podrazumijevaju:
vojni invalidi i obitelji poginulih ili nestalih bojovnika Domovinskog
rata, koji podnesu dokaz o takvom statusu.

Po ovom Programu Hrvatska garancijska agencija (u daljnjem tekstu: HGA)
ne naplaćuje naknadu.

3. VRSTE INVESTICIJA ZA KOJE SE MOŽE IZDATI GARANCIJA I/ILI POTPORA

Garancija i/ili potpora može se dobiti isključivo za gospodarske
investicije koje se financiraju iz kredita koje su kreditori odobrili ili
će odobriti poduzetnicima u slučaju davanja garancije i/ili
potpore od strane HGA.

Gospodarska investicija za koju se može dati garancija i/ili potpora
je nabava osnovnih i obrtnih sredstava u funkciji investicije.

4. UVJETI

4.1. UVJETI ZA DAVANJE GARANCIJE

Za kredite do najvišeg iznosa od 370.000 kn, koje odobravaju kreditori
za namjene iz točke 3. ovog Programa, može se dati garancija u visini
do 80% dokumentiranih nenaplaćenih potraživanja po osnovi kredita.

U posebno obrazloženim slučajevima garancija se može dati i za
iznos kredita koji prelazi gore navedeni maksimum.

HGA određuje, u skladu s uvjetima na tržištu kapitala, najvišu kamatnu
stopu za kredite za koje se može dati garancija HGA.

Rok garancije ovisi o roku otplate kredita, pri čemu se vrijeme
početka otplate uključuje u navedene rokove.

Korištenje garancije pod prethodnim uvjetima moguće je samo jednom
unutar vremenskog razdoblja od 36 mjeseci, računajući od dana
davanja prve garancije, kao i u više pojedinačnih iznosa, ali najviše
do ukupnog iznosa kredita od 370.000 kn.

4.2. UVJETI ZA DODJELJIVANJE POTPORE

Potpora se dodjeljuje bespovratno i služi prvenstveno za otplatu prvih
anuiteta kredita u ime poduzetnika prema kreditoru, odnosno za smanjenje
troškova kredita i podmirenje drugih troškova vezanih uz odobravanje kredita
(npr. osiguranja imovine, uknjižbe i sl.).

Potpora se može dodijeliti u iznosu najviše do 10% od glavnice kredita,
koji ne smije biti veći od 185.000 kuna.

Dodjela potpore pod prethodnim uvjetima moguća je samo jednom
unutar vremenskog razdoblja od 36 mjeseci, računajući od dana
isplate potpore.

5. ZAHTJEV ZA DAVANJE GARANCIJE I DODJELJIVANJE POTPORE

Zahtjev za davanje garancije i dodjeljivanje potpore od HGA predaje
se na posebnom obrascu koji se nalazi kod kreditora. Obrazac mora biti
u cijelosti i točno ispunjen i ovjeren od strane poduzetnika i kreditora
i dostavljen HGA isključivo putem kreditora koji dodjeljuje kredit.

Zahtjevu treba priložiti presliku dokumentacije sa svim podacima na
temelju kojeg je kreditor odobrio kredit i izjavu poduzetnika o njegovom
imovinskom stanju.

HGA ima pravo uvida u cjelokupnu dokumentaciju kod kreditora i poduzetnika.

U slučajevima kada se zahtjev za davanje garancije i dodjeljivanje
potpore djelomično ili u potpunosti odbija, HGA je dužna pismeno
obavijestiti podnositelja o svojoj odluci.

Ne postoji pravna osnova prema kojoj bi se nekome morala dati garancija
i/ili dodijeliti potpora.

6. INSTRUMENTI OSIGURANJA POVRATA I NAČIN KORIŠTENJA KREDITA

Za obveze iz kredita poduzetnik preuzima odgovornost cjelokupnom svojom
imovinom.

Za svaki kredit kreditor i poduzetnik moraju ponuditi HGA slijedeće
instrumente i načine osiguranja povrata kredita:

a) hipoteku na nekretnine (ako ih poduzetnik posjeduje);

b) zalog na materijalnu imovinu nabavljenu iz kredita;

c) najmanje dva jamca, a kod društva s više vlasnika sve osobe koje
imaju udjel u vlasništvu veći od 10%;

d) vinkuliranje osigurane imovine nabavljene iz kredita.

Kreditor preuzima obvezu da će novčane iznose po predračunima
i fakturama za robu i usluge za koje se odobrava kredit, izravno doznačavati
dobavljačima, a gotovinska isplata kredita moguća je najviše
u iznosu od 10% od ukupnog odobrenog iznosa kredita. Veća gotovinska
isplata moguća je u izuzetnim slučajevima, uz pismeni pristanak
HGA.

U posebno obrazloženim slučajevima HGA može odustati od traženja
pojedinih instrumenata osiguranja povrata kredita.

7. KONTROLA

Kreditor je obvezatan kontrolirati namjensko trošenje kredita i o svim
bitnim saznanjima odmah izvijestiti HGA.

HGA ima pravo uvida u svu dokumentaciju kreditora koja se odnosi na
kredit, kao i uvid u odgovarajuću dokumentaciju poduzetnika u njihovim
prostorijama.

8. ODNOSI HGA S KREDITORIMA I

PODUZETNICIMA

Odnosi HGA s kreditorima i poduzetnicima, te međusobna prava i obveze
definiraju se na odgovarajući pisani način.

9. TRAJANJE PROGRAMA

Trajanje ovog Programa je vremenski ograničeno i iznosi 2 godine
od dana donošenja.

10. ZAVRŠNE ODREDBE

Provedbene akte za ovaj Program donosi HGA u suradnji s nadležnim institucijama.

Program će biti objavljen u "Narodnim novinama".

Klasa: 450-02/95-01/02

Urbroj: 5030116-96-3

Zagreb, 16. siječnja 1996.

Potpredsjednica

**dr. Ljerka Mintas Hodak,** v.r.

Ostalo, NN 10/1996-139